**Triinu Laan** (võru keeles *Laanõ Triinu*, neiupõlvenimega Laanejõe, 1993–2016 Ojari; sündinud 6. mail 1975) on eesti lastekirjanik, kultuurikorraldaja ning võru keele ja kultuuri aktivist.

Haridus
-------

1990. aastal lõpetas ta Võru I Põhikooli ja 1993. aastal Võru Kreutzwaldi Gümnaasiumi, kus käis saksa keele eriklassis.

Ta on lõpetanud juura eriala Tallinna Majanduskoolis.[*viide?*] 2018. aastal sai ta magistrikraadi kultuurikorralduses Tartu Ülikoolist lõputööga "Võrukeelne laulu- ja rahvapidu Uma Pido – korraldusprotsessi ja vaimse kultuuripärandi kasutuse analüüs".

Kirjanikuna
-----------

2007. aastal avaldati ajakirjas Täheke tema jutud "Koer ja talv. Pini ja talv", "Koer ja lumest naine. Pini ja lumõst naanõ" ning "Koerale tuleb uus aasta. Pinilõ tulõ vahtsõnõ aastak". Samuti ilmus samal aastal Kauksi Ülle koostatud kogumikus Laane lastenäidend "Kuldmuna: kuus tükkü latsilõ ja noorilõ", mille ta kirjutas koos oma tütre Eliisabetiga.

Ta on kirjutanud ka luuletusi.[*viide?*] Laane loomingut on viisistanud Mari Kalkun ja Triin Arak.

Jan Rahman on Laane loomingut iseloomustades öelnud, et see "haarab õhust Lõuna-Eesti meeleolusid ja vaimu ning hoiab sidet looduse ja pärimusega".

Tema teoseid on tõlgitud vene (2008 "Suur must pini") ja korea keelde (2017 "Vana katskinõ kass"). Laan ise on võru keelde tõlkinud näiteks Hasso Krulli luulet ("Jatulintarha – Hussaid – Kiviring", 2007).

Võru keele ja kultuuri aktivistina
----------------------------------

1998. aastal asus Laan tööle Võru Instituuti, kus töötas 2021. aastani algselt sekretäri ja alates 2006. aastast projektijuhina.

Ta on mitmel aastal olnud Võro-Seto tähtraamatu toimetaja. 2005. ja 2008. aastal koos Leelo Lauritsaga ning 2007. aastal koos Mariko Fasteriga.

Aastatel 2000–2012 oli Laane Kaika suveülikoolide peakorraldaja. Samuti oli ta 2005–2013 Võro Selts VKKF-i juhatuse esimees ja kuulub alates 2015. aastast seltsi juhatusse. Aastatel 2007–2017 oli Laane üks võrukeelse laulupeo Uma Pido korraldajatest, kusjuures peakorraldaja 2008. 2010. ja 2013. aastal. 2019. aastal osales ta võrukeelset kuulamismaterjali koondava portaali Helüait käivitamisel.

Euroopa kultuuripealinn Tartu raames korraldab ta Tartu Maailmaülikooli programmi, mis käsitleb Lõuna-Eesti kultuurilisi eripärasid.

Tunnustus
---------

* Eesti Lastekirjanduse Keskuse Aasta Rosin (2016; "Vana katkine kass. Vana katskinõ kass")
* Tartu lastekirjanduse auhind (2021; "Luukere Juhani juhtumised")

"Suur must koer. Suur must pini" nomineeriti 2008. aastal Eesti Kultuurkapitali kirjanduse sihtkapitali aastapreemiale lastekirjanduse kategoorias. Ka teosed "Vana katkine kass. Vana katskinõ kass" ja "Luukere Juhani juhtumised" nomineeriti 2017. ja 2021. aastal samale auhinnale.

Bibliograafia
-------------

* "Suur must koer. Suur must pini" (2007)
* "Vana katkine kass. Vana katskinõ kass" (2016)
* "Krutskiline tita. Päähäkääntäv tita" (2019)
* "Luukere Juhani juhtumised" (2020)

Viited
------

1. 1 2 3 4 5 6 7 8 9  "TRIINU LAAN - Võro kirändüs". *Võro kirändüse kodoleht* (võru keeles). Võro Instituut. Vaadatud 22. juuli 2023.`{{netiviide}}`: CS1 hooldus: tundmatu keel (link)
2. ↑  Triinu Laan (3. veebruar 2023). "Luulesalv – Lõhmussõhäitsmetsäi". *Sirp*. Vaadatud 23. juuli 2023.
3. ↑  "Tartu Maailmaülikool". Tartu 2024. Vaadatud 23. juuli 2023.
4. 1 2 3  "Tartu lastekirjanduse auhind läks Triinu Laanele". *Postimees*. 23. aprill 2021. Vaadatud 22. juuli 2023.
5. ↑  "Kirjanduse sihtkapitali nominendid selgunud". *Postimees*. 7. veebruar 2008. Vaadatud 22. juuli 2023.
6. ↑  "Kultuurkapitali lastekirjanduse auhind". Tartu linnaraamatukogu. Vaadatud 22. juuli 2023.

Välislingid
-----------

* Siim Lõvi & Mari Klein (1. märts 2021). *Kirjanduspreemia nominent Triinu Laan: "Luukere Juhani juhtumised" on ood metsikule elule*. ERR